János első levele II.
Bűn és bűnhődés
1Jn 1:5-2:2
Lekció: Ézs 6:1-13

Múlt héten János levelének tanulmányozásába kezdtünk bele. Ez a levél a kis-ázsiai keresztyének egy csoportjának íródott, akiket tévtanítók és gyülekezeti szakadások bizonytalanítottak el. Segítségként János apostol egy levelet ír, melyben bemutatja az igaz tanítást és helyes életet. Mi az igaz keresztyénség? – ez János első levelének fő témája.
A múlt heti bevezetésben láttuk, hogy az első dolog, amiről János ír, az Jézus Krisztus. Nélküle nincs igaz hit, sem bűnbocsánat, sem örök élet. Ő áll az igaz keresztyénség középpontjában. Ám ez több egy szlogennél, hiszen János három súlyos igazságot mondott el Jézusról. Először is azt, hogy ő az örök megoldás, akit Isten már a világ teremtése előtt elrendelt megváltóul a bűnös ember számára (Ef 1:3-11). Jézus Krisztus nem egy B-terv, még kevésbé csupán a nyugati ember számára kínált megoldás, hanem ő az egyetlen út Istenhez minden ember számára, az egyetlen megoldás bűneink és azok büntetésének elvételére.
Másodszor Jézus a történelemben megjelent megoldás. Bár tökéletes isteni személy, mégis emberi testet vett magára, és teljesen részesévé lett az emberségünknek. Jézus Krisztus nem csupán egy ideológia, egy eszme, ami távol van a mi kis világunktól és hétköznapi életünktől. Nem, Jézus Krisztus ezt a földi életet élte. A hétköznapokban elkövetett bűneinkért halt meg, támadott fel, és azokból váltott meg. Jézus Krisztus földi élete válasz elé állít minket: szimplán jó ember nem lehetett – vagy gonosz szélhámos volt vagy Isten maga. És ha Isten maga, ahogy hisszük, akkor életed az övé.
Harmadszor Jézus a személyesen megtapasztalt megoldás. A vele való kapcsolat több tantételek elfogadásánál, vagy érzelmi fellángolásnál – személyesen, a mindennapokban közösségben vagyunk vele, és tapasztalnunk kell jelenlétét.
Mindennek van egy közösségi oldala is. A Jézus Krisztusról való tanítás nem csupán személyes lelki életed szempontjából fontos, hanem János ezt azért írja, hogy „közösségetek legyen velünk” – azaz igazi lelki közösség, valódi gyülekezeti egység, testvéri kapcsolat csak az igaz tanításra épülhet fel.
Éppen ezért nem mindegy, hogy mit hiszünk, szeretett gyülekezet. A keresztyénség egy tanításokra felépülő hit, amelyek érintik és megváltoztatják az életünket. Ezt fejti ki János a levelében. Vajon miről kezd el beszélni először? Mivel kezdődik a keresztyénség? Istennel. Figyeljétek meg, hogy János a levelében két nagy dolgot mond el Istenről. Az 1:5-ben ezt mondja: „Ez pedig az az üzenet, amelyet tőle hallottunk, és hirdetünk nektek, hogy Isten világosság, és nincs benne semmi sötétség.” A 3:11-ben pedig ezt: „Mert ez az az üzenet, amelyet kezdettől fogva hallottatok, hogy szeressük egymást.” Majd később hozzáteszi: „mert Isten a szeretet” (1Jn 4:8). Isten a világosság, és Isten szeretet – e két tanítás közül most az elsővel kezdünk el foglalkozni.
Isten a világosság
Mit válaszolnál, ha megkérdeznének, hogy kicsoda Isten? Mit felelnél a gyermeked kérésére? Nos, János a következőt mondja: „Isten világosság, és nincs benne semmi sötétség”.
[bookmark: _GoBack]Ennek az állításnak van egy pozitív és egy negatív oldala. A pozitív azt mondja, hogy Isten világosság: teljes erejű, ragyogó, elhomályosíthatatlan fény. A negatív pedig azt, hogy benne nincs semmit sötétség. Ez a kép több dolgot is eszünkbe juttat. Egyrészt utal Isten tisztaságára és szentségére. Ez az erkölcsi oldal. Isten tiszta, minden részében és tettében tökéletesen jó. Feddhetetlen, bűntelen, tökéletes. Távol van tőle minden hamis, gonosz, erkölcstelen. Nincs köze a bűnhöz, nincs köze a sötétséghez. Nem a távol-Kelet Jin-jang-ja, az egymnást kiegészítő két ellentétes erő. Hanem rossztól, bűntől, romlottságtól, gonosztól mentes tökéletes jóság és tisztaság.
Másrészt Isten világossága utal az ő igazságára is. Ez az ún. intellektuális oldal. Minden, amit Isten mond, az megállja a helyét. Minden, amit számunkra a Bibliában közöl, az a valóság. Még akkor is, ha tapasztalataink, érzéseink vagy körülményeink mást mondanának is, mindig Istené az igazság. Ő nem hazudhat, nem mondhat tudatlanul butaságot. Ő a mindentudó, mindent látó, mindent felfogni képes teljes tökéletességű Isten.
Végül a világosságnak van egy személyes oldala is. A fény felfedi a dolgokat, megmutatja azt, amit a sötétség leple eltakar. Isten világossága utal az ő kijelentésére is. Isten a fény, amely által megláthatjuk, kik is vagyunk valójában. Éppen ezért Isten világossága megítél minket. A fotósok tudják, hogy egy-egy előnytelen vonást, szépséghibát könnyen el lehet tüntetni, ha olyan szögből és fényviszonyokkal fotózzuk, hogy az a rész a homályban maradjon. Ám Isten nem ilyen: ő az éles, mindent felszínre hozó műtőlámpa, amely szembesít magunkkal, és megítéli gondolatainkat és tetteinket.
Ahogy Jánosnál megszokhattuk, mindez nem csupán tantétel, hanem gyakorlati következménye is van. Az, hogy Isten milyen, befolyásolja az életünket, elsősorban a bűnhöz való viszonyunkat. A következő versekben három „ha azt mondjuk” kezdetű mondatot olvashatunk. Ez a három mondat három téves elképzelést tükröz a bűnről. Három magatartást, amivel nem csupán János, hanem mi is szembesülünk.
Könnyelműség
Az első elképzelés így hangzik: „6Ha azt mondjuk, hogy közösségünk van vele, és sötétségben járunk, hazudunk, és nem az igazságot tesszük.” Ez nem más, mint a könnyelműség szava a bűnnel szemben. Ezek az emberek a sötétségben jártak. Az előbb láttuk, hogy mit jelent Isten világossága. Ezek szerint a sötétség az a környezet, amely megtagadja Isten igazságát és tisztaságát. Sötétségben járni annyit tesz, mint szokásszerűen ellenállni Isten szavának, rendszeresen olyan gondolatokat forgatni, olyan vágyakat dédelgetni, olyat tenni, ami szemben áll Isten lényével és igazságával. Ezek az emberek pedig mindeközben azt hajtogatták, hogy ez az életstílusuk nem akadályozza az Istennel való kapcsolatukat. Lényegében ezt mondták: „lehet Istennel való kapcsolat szent és tiszta élet nélkül”. Ugyanez a gondolat jelen van köztünk is: amikor nem vagyunk hajlandók szembenézni megszokott bűneinkkel; amikor azt gondoljuk, hogy lustaságom, büszkeségem, dicsekvésem, késéseim, felelőtlen pénzköltésem, rendetlenségem, rendszertelen igeolvasásom valójában nem olyan nagy dolog, nem befolyásolja keresztyénségemet. Ekkor ugyanazt mondjuk, mint e megtévedtek: szentség nélkül is lehet Istennel járni.
Szeretett gyülekezet, ez a könnyelműség nem más, mint hazugság. János feketén-fehéren azt mondja, hogy ekkor hazudunk, és nem az igazságot tesszük. Ebből pedig következik, hogy az Istennel való kapcsolatunk megromlik, kárt szenved – netalán kiderül, hogy soha nem is volt. Istennel akkor és csak akkor lehet maradandó közösségünk, ha a világosságban járunk. Ez pedig – mint láttuk – azt jelenti, hogy helyesen gondolkozunk Istenről és aszerint járunk. A régiek hangsúlyozták, hogy a keresztyénség egyszerre orthodoxia és orthopraxia, azaz helyes tanítás (orthodoxia) és helyes tett (orthopraxia).
Sőt, János azt mondja, hogy az Isten akarata szerinti élet nemcsak az Istennel, hanem az egymással való közösségünk feltétele is: „7Ha pedig a világosságban járunk, amint ő maga a világosságban van, akkor közösségünk van egymással”. Nem azt mondja, hogy ha világosságban járunk, közösségünk van Istennel (noha ez is igaz), hanem azt, hogy ha világosságban járunk, akkor egymással is közösségünk van. Vagyis a megélt, engedelmes keresztyén élet egyik következménye a testvérekkel való eleven, erősödő viszony. A megtűrt bűnök, a könnyelműen kezelt vétkek és jellemgyengeségek ellenben rombolják a másokkal való kapcsolatunkat. Ezt nem mindig gondoljuk így. Azt hisszük, hogy a csendességünk meg vagy meg nem tartása, a munkahelyen való viselkedésem, az otthonomban történő indulatoskodásom csupán magánügy, hiszen a gyülekezetből mások nem látják, nincs közvetlen hatással a testvérekre. Azonban János ezt a gondolkodást is hamisnak mondja. Tévedsz, ha azt gondolod, a gyülekezeti közösség csupán az együtt töltött közös időre szorítkozik. Magadat csapod be, ha azt gondolod, hogy lelki mélypontodnak nincs hatása másokra. Tévedsz, ha csak a kirívóbb, mások által is látható bűneidre koncentrálsz, mondva, hogy ez számít. Nem! A legkisebb bűn könnyelmű kezelése is veszély az Istennel és testvéreiddel való kapcsolatra – hiszen eltávolít Istentől, és így képtelenné tesz arra, hogy másokat igazán szeress és szolgálj.
Ha figyeltétek, ezen a ponton János máris adott nekünk két tesztet lelki állapotunk felmérésére. Meg akarod vizsgálni az életedet, hogy a világosságban jársz-e? Először is nézz az Istennel való közösségedre: milyenek imádságaid, csendességeid? Élvezed-e Isten közelségét? Ha inkább az unottság, egykedvűség, közöny jellemez, akkor vélhetően letértél a világosság útjáról. Hasonlóan vizsgáld meg a testvéreiddel való kapcsolatodat: inkább szorosabbra fonódnak testvéri kötelékeid, vagy eltávolodsz másoktól? Mi a megfigyelhető tendencia az életedben? Most van itt az ideje a megtérésnek, hogy útjainkat Isten törvényéhez igazítsuk. Ha könnyelműen vesszük a bűnt, akkor ez nem lehetséges.
Hárítás
A második elképzelés a következő: „8Ha azt mondjuk, hogy nincs bűnünk, magunkat csapjuk be, és nincs meg bennünk az igazság.” Voltak, akik nem akarták elismerni a bűnösségüket. A következő vers a bűn megvallásáról beszél, tehát úgy tűnik, hogy ezek az emberek nem voltak készek beismerni vétkeiket. Mindezek fényében úgy tűnik, hogy itt a bűn hárításáról van szó. Ezek az emberek menekültek vétkük felelőssége alól, azt mondták nincs bűnük, nem vállalták fel tetteiket. Magukat csapták be.
Ismerős, ugye? „Tudom, hogy ezt kellett volna tenni,” – mondja valaki – „de én nem ez a típus vagyok.”; „de ebben a helyzetben nem volt más választásom”; „de a férjem/feleségem kezdte”; „de engem senki nem tanított meg erre”; „de ez a gyülekezet hibája” – és még sorolhatnánk. Ha csak úgy elméletileg vizsgáljuk azt a gondolatot, hogy nincs bűnünk, akkor könnyen rávágjuk, hogy mi nem mondunk ilyet – ám a gyakorlatban mégis ott van a másra hárítás, a kifogáskeresés, a más szálkájával való foglalkozás. Ez pedig nem más, mint hárítás a gyakorlatban. Ott van bennünk a mélyen beleégetett tévhit, hogy mi alapvetően jók vagyunk. Ez nemcsak hitetleneknél figyelhető meg, hanem sajnos sokszor hívőknél, akik ugyanúgy tolják a bűnt, és nem készek beismerni vétküket.
Ám mindez nem tesz minket bűn nélküliekké. Figyeljétek meg, János azt mondja: „Ha azt mondjuk, hogy nincs bűnünk … nincs meg bennünk az igazság.” Vagyis okolhatsz mást, foghatod a körülményeidre, megnyerheted a vitát, ám ezzel csak egy dolgot értél el: egyre távolabb lökted magadat az igazságtól. Nem a bűn, hanem az igazság nincs meg benned.
Ezt a kérdést feszegeti William Golding angol írónak „A legyek ura” c. műve, ami valójában egy gyerektörténetbe ágyazott ítéletmondás. Egy csapat gyerek egy repülőszerencsétlenség következtében egy lakatlan szigeten landol, ahol elkezdik megteremteni a maguk társadalmát. Ártatlan gyerekek? Ó, nem – ezek a gyerekek gúnyolják, kirekesztik, üldözik, sőt két esetben meg is ölik egymást. 
 „[Golding] Hitt abban, hogy a társadalom jobbításán, a társadalom rákfenéinek felszámolásán keresztül az ember képes lehet tökéletesíteni önmagát. Hozzáállása más utópisták, így például H. G. Wells optimizmusát idézte. 
A második világháború azonban megváltoztatta nézeteit. Felismerte, mire is vagyunk képesek embertársainkkal szemben. Atrocitásokért nem kell Új-Guinea fejvadász törzseihez vagy az Amazonas primitív törzseihez fordulnunk – művelt és kulturált emberek, orvosok, ügyvédek, nagy múltú magaskultúrák képviselői követtek el hideg szakszerűséggel szörnyűségeket hasonló sorban élő társaikkal szemben.
Így ír: „Kénytelen vagyok azt mondani: bárki, aki ezeket az éveket megélve nem ismerte fel, hogy az ember ugyanúgy termeli a bűnt, mint méh a mézet, az vagy vak, vagy nem épelméjű.””[footnoteRef:1] [1:  Idézi Fóti Péter: „A legyek ura vagy Summerhill” http://www.foti-peter.hu/foti_golding_neilli_bookformat.pdf ] 

Szembesülnünk és emlékeznünk kell újra és újra természetünk veleszületett romlottságával. Nem tehetjük a hárítást megszokott cselekedetünkké! Nem lehet, hogy amikor valamire rámutatnak, az első szavam a védekezésé és a kifogásé legyen! Ezért mondja János, hogy meg kell vallani a bűnünket. Nos, megvallani a bűnt nem csak annyit jelent, hogy elismerjük. Hanem azt, hogy meglátjuk súlyát, gonoszságát, utálatosságát, azon bánkódunk, és Isten elé visszük. Ez a megoldás a bűnre, nem a hárítás.
Tagadás
A harmadik magatartás a legsúlyosabb: „Ha azt mondjuk, hogy nem vétkeztünk.” Ezek a tagadás szavai: nem csupán a bűnben való felelősséget tagadja, hanem a bűnös cselekedeteket általában. Ezzel azt mondták: „Nem követtünk el bűnt, életünk tettei rendben vannak.” Ezen emberek számára nem létezik a bűn a szó szoros értelmében: nincs bűn, ami büntetést érdemelne; ami Isten haragját felgerjesztené; ami kárhozatra méltóvá tenne.
Mennyire súlyos ez a tévedés? Abból láthatjuk, hogy János azt mondja, hogy ezzel Istent tesszük hazuggá. Istent tesszük hazuggá, mert ha nem követtünk el bűnt, akkor nincs miért Istent engesztelni, ez esetben nincs szükség Krisztusra, és az ő halála csupán egy volt a sok értelmetlen halál közül. Ekkor Krisztus hiába halt meg. 
Azt is mondja János, hogy ekkor Isten igéje sincs meg bennünk, hiszen Isten igéje feltárja szívünket, és megvilágítja bűnünket – ám ha tagadjuk a bűnt, sem Isten, sem az ő beszéde nem lakozik bennünk.
A megoldás
Könnyelműség, hárítás, tagadás – ezt a három téves hozzáállást láttuk a bűnnel való viszonyban. Ám akkor mi a helyes viszonyulás? Ezzel zárja le János ezt a részt: „1…És ha vétkezik valaki, van szószólónk az Atyánál, az igaz Jézus Krisztus, 2mert ő engesztelő áldozat a mi vétkeinkért, de nemcsak a mienkért, hanem az egész világéért is.” Nem szabad legyinteni a bűnre, hazugság a hárítás, bolondság, ha tagadjuk – hanem azt tehetjük, hogy odavisszük azokat Jézus Krisztushoz.
János két dolgot említ Krisztus kapcsán. Először is azt, hogy ő engesztelő áldozat a vétkeinkért. Ez a kifejezés megragadja Jézus Krisztus áldozatának lényegét. Az ő eljövetelére, halálára és feltámadására azért volt szükség, mert Istent ki kellett engesztelni. A bűn nem valami csekélység, amit majd Isten úgyis megbocsát. Hanem a bűn sötétsége éles ellentétben áll Isten ragyogó világosságával. Ő megveti, utálja, gyűlöli a bűnt, sőt haragszik rá és annak elkövetőjére. Lehet, hogy e földi élet 70-80 évében az ember keveset tapasztal meg Isten izzó haragjából, ám a Szentírás szinte minden lapon emlékeztet, hogy Isten örök kárhozattal bünteti meg a bűnt. Hacsak nincs valaki, aki kiengesztelje Istent a bűnösért. Ez a valaki Jézus Krisztus. Ha benne hiszel, neki adod át az életedet, megtörténik a kibékülés Isten és közötted: a haragvó Isten mennyei Atyáddá lesz.
Ám János még egy dolgot mond Jézusról: ő a szószólónk. A használt szó a paraklétosz, az a segítő, aki az ember mellé állt bajában. Pontosan azért, mert Jézus Krisztus most is ott van az Atyánál, és mert ő a mi szószólónk, tudhatjuk, hogy van a bűnre megoldás. Ha el is követünk újabb bűnt, ha épp egy nagy bukásban vagyunk, ám ő képvisel minket, esedezik értünk, most és mindig van ereje a szabadításra.
Mi tehát a helyes viszonyulás a bűnhöz? Az, ha azt őszintén bevalljuk, meglátjuk, és Krisztusban bízva Isten bocsánatát kérjük. Ám itt nem ér véget a történet. János emlékeztet: „Gyermekeim, ezt azért írom nektek, hogy ne vétkezzetek.” A bűnbánat lényege az, hogy a bűn súlyát látva, azt megutálva, Isten szeretetének nagyságát élvezve elhagyjuk a bűnt, és Krisztusnak éljünk. Igaz, hogy hazugság azt mondani, hogy nincs bűnünk. Ám hazugság az is, ha azt gondoljuk, hogy Krisztus áldozata miatt nyugodtan élhetünk a bűnnek. Nem! Az, hogy mi vétkeztünk, ám az örökkévaló Fiú bűnhődött, az ő teste kapott korbácsot és szegeket, lelke pedig az izzó isteni haragot, olyan nagyságát mutatja az isteni szeretetnek, amelynek Isten minden gyermekét arra kell indítania, hogy azt mondja a bűnre: kicsit se belőle! Ámen.

